B. Osobitná časť

K čl. I
 
K bodom 1 a 2
         Navrhuje sa samonabíjaciu palnú zbraň, ktorá má rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane zaradiť z  kategórie B  do  kategórie A, teda do kategórie zakázaných zbraní.
 
K bodu 3
            Navrhuje sa, aby pre samočinnú zbraň  a pre samonabíjaciu palnú zbraň, ktorá má rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane nebolo možné  udeliť výnimku ministerstvom vnútra ani na zberateľské účely. Vychádza sa pritom zo skutočnosti, že tieto zbrane v prípade ich neoprávneného použitia, najmä použitia na páchanie trestnej činnosti môžu spôsobiť závažné, až tragické následky, čo sa ukázalo aj v prípade tragédie v Bratislave v Devínskej Novej Vsi. 
 
  K bodu 4
Podľa platnej úpravy je obligatórne vyšetrenie klinickým psychológom v rámci posudzovania zdravotnej spôsobilosti iba u mladistvých žiadateľov zbrojného preukazu na športové účely. U ostatných žiadateľov je na posudzujúcom lekárovi, či si vyšetrenie klinickým psychológom vyžiada alebo nie. Navrhovaná zmena zavádza obligatórne vyšetrenie klinickým psychológom pre všetkých žiadateľov o vydanie zbrojného preukazu. Keďže zdravotná spôsobilosť sa nanovo posudzuje po zániku platnosti zbrojného preukazu a vydávaní nového zbrojného preukazu, vyšetrenie klinickým psychológom sa bude vyžadovať aj v tomto prípade. 
 
K bodu 5
Legislatívno-technická úprava súvisiaca s bodom 4.
 
K bodu 6
Navrhuje sa skrátiť platnosť zbrojných preukazov z desať na päť rokov, čoho dôsledkom bude to, že držiteľ zbrojného preukazu bude musieť každých päť rokov preukazovať zdravotnú spôsobilosť vrátane psychickej spôsobilosti, bezúhonnosť za spoľahlivosť a dôvod naďalej držať alebo nosiť zbraň a strelivo.
 
K bodu 7       
 Legislatívno-technická úprava súvisiaca s bodmi 1 a 2.
 
K bodu 8
Skracuje sa platnosť doterajších zbrojných preukazov. Zbrojné preukazy vydané do 31. decembra 2010 platia do 31.decembra 2015, ak doba ich platnosti neuplynie skôr. 
Držiteľ zbrojného preukazu, ktorému bol vydaný preukaz zbrane na samočinnú zbraň alebo samonabíjaciu palnú zbraň, ktorá má rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane do 31. decembra 2010 je oprávnený držať túto zbraň do 30. júna 2011, pričom nesmie mať takúto zbraň v stave umožňujúcom okamžité použitie.
Držiteľ zbrojného preukazu, resp. skupiny G zbrojnej licencie môže takúto zbraň do 30. júna 2011 previesť na iného oprávneného držiteľa alebo požiadať policajný útvar o povolenie na zničenie, znehodnotenie alebo na výrobu rezu zbrane a odovzdať na zničenie, znehodnotenie alebo na výrobu rezu zbrane osobe, ktorá je na túto činnosť oprávnená. V prípade, že držiteľ takejto zbrane to v uvedenej lehote nestihne, je povinný odovzdať takúto zbraň do úschovy policajnému útvaru.

K čl. II
          Ustanovuje sa  nadobudnutie účinnosti zákona dňom 1. januára 2011.